Θέατρο του Ρίτσμοντ (Λονδίνο)

Το **θέατρο του Ρίτσμοντ** (αγγλικά: *Richmond Theatre*) βρίσκεται στην περιοχή Ρίτσμοντ του νοτιοδυτικού Λονδίνου και αποτελεί το παλαιότερο θέατρο της περιοχής έχοντας ξεκινήσει την λειτουργία του στα τέλη του 19ου αιώνα. Αποτελεί ένα από τα καλύτερα διατηρημένα κτήρια που σχεδιάστηκαν από τον θεατρικό αρχιτέκτονα Φρανκ Μάτσαμ, και αποτελεί προστατευόμενο κτήριο του Ηνωμένου Βασιλείου.

## Περιγραφή

### Ιστορία
Στην τοποθεσία του Ρίτσμοντ Γκρην προϋπήρχε θέατρο ήδη από το 1718, και αργότερα κτίστηκε νέο το 1765 το οποίο κατεδαφίστηκε το 1884. Το παρόν θέατρο, ξεκίνησε την λειτουργία του αρχικά ως θεατρική αίθουσα στο ξενοδοχείο του *Richmond Castle*, και κατόπιν μεταφέρθηκε στην σημερινή του τοποθεσία το 1899 με την ολοκλήρωση της κατασκευής του νέου θεάτρου το οποίο αρχικά είχε χώρο για 1.246 θεατές. Η πρώτη του παράσταση δώθηκε στις 8 Σεπτεμβρίου του 1899. Αρχικά ήταν γνωστό ως *Richmond Theatre and Opera House (Θέατρο και όπερα του Ρίτσμοντ)* πριν μετονομαστεί σε *θέατρο του Ρίτσμοντ* το 1924. Άλλες ονομασίες που είχε ιστορικά ήταν *Prince of Wales*, *Richmond Hippodrome* (1908), και *Theatre Royal (17ος αιώνας)*.


First Richmond Theatre (1718-1756).jpg|Αναπαράσταση του πρώτου θεάτρου τον 18 αιώνα,
Second Richmond Theatre (1765-1884).jpg|Φωτογραφία του δεύτερου θεάτρου, 19ος αιώνας
Richmond Castle Theatre, 1890.jpg|Φωτογραφία του τρίτου θεάτρου πριν μετακινηθεί στο νέο κτήριο, 1890
Richmond Theatre postcard, 1909.jpg|Αναμνηστική φωτογραφία του σημερινού θεάτρου κατά τα πρώτα έτη της λειτουργίας του, 1909
Richmond Theatre and Opera House prices.jpg|Τιμοκατάλογος παραστάσεων, με το θέατρο ως *Richmond Theatre and Opera House*, πριν το 1924


Κατά τις πρώτες δεκαετίες της λειτουργίας του φιλοξένησε παραστάσεις με διάσημους ηθοποιούς και καλλιτέχνες, όπως ο Τσάρλι Τσάπλιν και Άννα Πάβλοβα. Τόσο ο εξωτερικός όσο και ο εσωτερικός του χώρος έχουν χρησιμοποιηθεί πολλές φορές ως σκηνικό σε κινηματογραφικές ταινίες, ενώ συχνά φιλοξενεί θεατρικές παραστάσεις πριν την διάθεση τους στα μεγάλα θέατρα του Ουέστ Εντ στο κεντρικό Λονδίνο. Το θέατρο είναι επίσης γνωστό για την υψηλή ποιότητα των παραστάσεων της παντομίμας, η οποία αποτελεί τύπο κωμικής παράστασης και βρετανικό έθιμο το οποίο διαδραματίζεται κατά την περίοδο των Χριστουγέννων και της Πρωτοχρονιάς.

### Διαρρύθμιση
Σχεδιάστηκε από τον αρχιτέκτονα Φρανκ Μάτσαμ, και εξωτερικά διαθέτει 2 πύργους με βασιλική με τρούλο, άγαλμα της μούσας Ευτέρπης πάνω από την είσοδο, χαρακτηριστικά της αρχιτεκτονικής μπαρόκ, και είναι κατασκευασμένο με κόκκινα τούβλα και τερακότα.  Εσωτερικά, εκτός από τον χώρο της *πλατείας*, διαθέτει θεωρεία σε 3 επίπεδα τα οποία διαθέτουν από 2 εξώστες το καθένα, και ο εσωτερικός του χώρος είναι πλούσια διακοσμημένος με επιχρυσωμένα μεταλλικά μέρη, πόρτες και καθίσματα από μαόνι με κόκκινα πολυτελή υφάσματα, και γύψινες διακοσμήσεις στους τοίχους και οροφή κατά την ελισαβετιανή τεχνοτροπία. Στις αρχές της δεκαετίας του 1990 ο χώρος ανακαινίστηκε εκτενώς, και επεκτάθηκε ώστε να δημιουργηθεί περισσότερος χώρος για τους θεατές.


Richmond Theatre 7392-5HR.jpg|Πανοραμική άποψη του θεάτρου, με το κτήριο της δανειστικής βιβλιοθήκης στα αριστερά
Richmond Theatre ceiling and chandelier.jpg|Διακοσμημένη οροφή και πολυέλαιος
Richmond Theatre balconies.jpg|Άποψη εξώστη του θεάτρου
Richmond Theatre upper stage detail.jpg|Λεπτομέρεια του άνω τμήματος της σκηνής


## Παραπομπές


## Σχετική βιβλιογραφία
* *Guide to British Theatres 1750–1950*, John Earl and Michael Sell pp.&nbsp;134–5 (Theatres Trust, 2000) ISBN 0-7136-5688-3
* , Frederic Bingham, London, 1886

## Εξωτερικοί σύνδεσμοι

* Επίσημος ιστότοπος 
* Φωτογραφικό υλικό από τον εσωτερικό χώρο- theatrestrust.org.uk
* Αναλυτικές ιστορικές πληροφορίες και περιγραφή- arthurlloyd.co.uk
* Ιστορικές φωτογραφίες του κτηρίου- postcardsthenandnow.blogspot.co.uk

Κατηγορία:Θέατρο στην Αγγλία
Κατηγορία:Ρίτσμοντ (Λονδίνο)